Ez az első végrehajtási jelentés a 2016. január és 2019 közepe között elért előrehaladásról számol be.

2005-ben Írország kérvényezte, hogy az ír is legyen az Unió hivatalos és munkanyelveinek egyike, és korlátozott rendszert javasolt, amelyben csak az Európai Parlament (EP) és a Tanács által közösen elfogadott rendeleteket fordítják le írre. A Tanács ezt a státuszt 2007. január 1-jétől adta meg a 920/2005/EK rendeletben azzal az eltéréssel, amely előírja, hogy csak az EP és a Tanács rendeleteit kell lefordítani írre. Az eltérést 5 évre fogadták el, és a 2010. évi felülvizsgálat után újabb 5 évre hosszabbították meg 2016. december 31-ig . 2015-ben az ír nyelv használatának és ismeretének ösztönzésére irányuló szakpolitikája részeként az ír kormány felkérte a Tanácsot, hogy fokozatosan csökkentse az eltérés alkalmazási körét, és 2022. január 1-jéig vezesse azt ki. Ennek megfelelően a Tanács 2015. decemberében elfogadta az (EU, Euratom) 2015/2264 rendeletet . Ez korábban nem tapasztalt helyzetet idézett elő, amelyben az intézményeknek új nyelvi rendszert kellett kialakítaniuk egy meglévő tagállam esetében.

Amikor 1973-ban csatlakozott az Európai Közösségekhez, Írország nem kérte, hogy az ír az intézmények egyik hivatalos és munkanyelve legyen, csak azt, hogy a Szerződéseket fordítsák le írre, és polgárainak legyen joguk ahhoz, hogy az intézményekkel ír nyelven kommunikáljanak. Ennek értelmében az 1. sz. rendeletben található hivatalos és munkanyelvek listájába az ír nem került be, és az intézmények nem készítették el vagy tették közzé a jogszabályokat írül.

Az ír nyelvészeknek szóló EPSO versenyvizsgák elfogadható szintű érdeklődést váltanak ki, azonban továbbra is kihívást jelent, hogy az előrevetített igényeknek megfelelő eredményességi mutatókat lehessen elérni.

A GA fordítóknak és nyelvi asszisztenseknek szóló EPSO versenyvizsgák 2016-ban indultak. A fordítói verseny 210 pályázót vonzott, és 10 sikeres jelöltet eredményezett a 62-es célszámhoz képest. A 10-ből 8-at már alkalmaztak is az intézmények határozott idejű szerződéssel, így a nettó kapacitásnyereség 2. A nyelvi asszisztensek versenye tekintetében a felvételi cél 13 volt; a 118 pályázóból 9-en jártak sikerrel, akik közül 6-ot alkalmaztak az intézmények határozott idejű szerződéssel, így a nettó kapacitásnyereség 3 volt.

Az intézmények továbbra is új álláshelyeket rendelnek az ír nyelvi osztályukhoz. 2015 vége óta az ír nyelvű belső alkalmazottak száma 58-ról 102-re nőtt.

c) Ír nyelvű személyzet felvétele

A 2020-ra és 2021-re tervezett, következő fokozatos növelések biztosításának előkészítése érdekében a Bizottság elemezte a dokumentumtípusonkénti keresletre vonatkozó előrejelzéseket. Az előrejelzések szerint a 2020-as és 2021-es fokozatok egyes intézmények esetében a mennyiség újbóli megduplázásához vezethetnek 2018 vége és 2021 között. Azt követően, hogy az eltérés 2022-ben megszűnik, a fennmarandó keresleti szegmens (pl. közlemények, konzultációk és jelentéstételi anyagok) a becslések szerint további 40 %-os növekedést idéz elő a Bizottságnál az ír fordítás iránti teljes igény tekintetében . Ennek eredményeként az ír iránti igény az összes többi nyelvi szolgálatnál is jelentősen emelkedni fog.

Az (EU, Euratom) 2015/2264 rendelet (4) preambulumbekezdésével összhangban az intézmények egyéb tartalmakat is lefordítottak annak érdekében, hogy növeljék az Unió tevékenységeivel kapcsolatos ír nyelvű információ rendelkezésre állását. A szabályozói anyagokkal és ezzel a további tartalommal az intézmények 2016 óta több mint kétszeresére növelték az írre lefordított mennyiséget.

**felvétel kizárólag a pályázatok alapján

***a számítógépes tesztek az értékelőközponttal összevonva

Az EPSO versenyvizsgák során szerzett alacsony számú sikeres pályázó ellensúlyozása érdekében a fordítási kapacitás növelése céljából az intézmények jelentős mértékben befektettek az ideiglenes alkalmazottak felvételébe és képzésébe is. Alternatív intézkedésként 14, ideiglenes alkalmazottak kiválasztására irányuló eljárást indítottak 2015 és 2019 közepe között. Az Írország által létrehozott további képzési lehetőségek és az ideiglenes alkalmazottaknak szóló intézményi képzések pragmatikus megoldást kínáltak az EPSO versenyvizsgák alacsony eredményességi arányának problémájára. Az EPSO ezenkívül 2019 elején szerződéses fordítók kiválasztására irányuló eljárást indított.

Bár az eltérés nem vonatkozik a tolmácsolásra, azt is figyelembe kell venni, mivel a tolmácsok jellemzően ugyanabból a potenciális munkatársi körből kerülnek ki. Valamennyi uniós intézménynek elegendő számú tolmáccsal kell rendelkeznie ahhoz, hogy eleget tudjon tenni az ír iránti igénynek az eltérés kivezetése után. Sikerült eleget tenniük a keresletnek, amely az ír nyelvről történő tolmácsolásra korlátozódik („passzív ír”). A Bizottság tolmácsolási szolgálata, a DG SCIC ezt úgy érte el, hogy három állandó tolmácsot (kettő, passzív és egy, aktív nyelvismerettel rendelkezőt), valamint elegendő számú akkreditált külsős tolmácsot alkalmaz, akiket fel lehet kérni arra, hogy a Bizottságnál, a Tanácsnál, az EGSZB-nél és az RB-nél dolgozzanak. A DG SCIC által kiszolgált négy intézmény ír nyelvről történő tolmácsolási kérelmei a 2011-es 20-ról 2018-ban 4-re, míg 2019-ben eddig 2-re csökkentek. Eddig a DG SCIC nem kapott olyan kérést, hogy ír nyelvre biztosítson tolmácsolást („aktív ír”), amely tényt a DG SCIC és az ír kormány Kultúráért, Örökségért és a Gaeltachtért (ír ajkú területekért) felelős Minisztériuma közötti levélváltás kifejezetten elismeri. Az EP-ben (és az ír parlamentben) a plenáris üléseken (beleértve az éjszakai üléseket) és egyéb megbeszéléseken előzetes értesítés mellett jelenleg a tolmácsolás kizárólag ír nyelvről biztosított (ír nyelvre nem). Az Európai Unió Bíróságánál nincs szükség ír nyelvű állandó tolmácsokra, mivel még egyetlen ügy sem került a Bíróság elé ír nyelven.

A Kiadóhivatalnak (OP) asszisztensi szinten van szüksége ír nyelvi kapacitásra ahhoz, hogy elvégezze a nyelvi szerkesztést és korrektúrát. Az OP jelenleg egy ír nyelvű ideiglenes alkalmazottal rendelkezik, és célja, hogy fokozatosan növelje az ír nyelvi kapacitást annak érdekében, hogy azt a többi nyelv többségével egy szintre hozza. Az álláshelyek alacsony száma és azok specifikus jellege miatt nem költséghatékony csak az OP számára EPSO versenyvizsgát kiírni.

Írország szintén jelentős erőfeszítéseket tett annak érdekében, hogy felkészítse a pályázókat az intézményeknél végzett munkára és elősegítse a felvételt. Számos egyetemi szintű, ír nyelvi képzést és ír nyelvet használó képzést vezetett be 2007 óta, nevezetesen a magas szintű ír nyelvtudásra irányuló kezdeményezés keretében. 2015-ben kiválósági központot hozott létre az Európai Unión belül ír nyelven végezhető munkák számára, hogy megkönnyítse a kezdeményezésben részt vevő felsőoktatási intézmények közötti koordinációt. Szintén 2015-ben 4,7 millió EUR költségvetést különített el arra, hogy 15 új specializált képzést indítson el a részt vevő intézményekben a következő 8 évben. A kezdeményezés által finanszírozott valamennyi képzés, beleértve a jogi képzéseket, egy harmadik uniós nyelven nyújt oktatást, és pszichometriai készségekre épülő modulokat is magában foglal, hogy felkészítse a hallgatókat az EPSO versenyvizsgákra. A Bizottság segített az Írországi Nemzeti Egyetem (Galway) konferenciatolmácsolási mesterképzésének elindításában, és továbbra is támogatja azt.

2016 és 2018 között az intézmények ír nyelvészek számára elérhető munkahely-lehetőségeit Írország és maguk az intézmények is népszerűsítették a hirdetési kampányokon, állásbörzéken, egyetemi látogatásokon, az ír egyetem hallgatók intézményeknél tett látogatásain, a külön bemutatóeseményeken, az újságcikkeken és a rádióinterjúkon keresztül. Az éves dublini konferencia az ír fordítással és tolmácsolással kapcsolatos kérdésekkel foglalkozott, és felhívta a figyelmet az ír nyelvi alkalmazottak lehetőségeire és azokra a profilokra, amelyekre az intézményeknek szükségük van. Az írül beszélő fiatal generációk szélesebb körű elérése érdekében 2017-ben a Bizottság és Írország elindította az írül beszélő középiskolai (végzős) diákoknak szóló „Young Translators” versenyt. 2018-ban összesen 21 iskola vett részt a kezdeményezésben.

Összességében az ír fordítási és tolmácsolási kapacitás növelését célzó, számos pragmatikus, sui generis intézkedés ellenére a tapasztalat azt mutatja, hogy továbbra is jelentős erőfeszítésekre van szükség a következő 3 évben ahhoz, hogy meg lehessen felelni az előrevetített igényeknek.

d) A külső szolgáltatók kapacitása

Az intézmények a fordítási munkáik különböző részét kiszervezik. Mennyiség tekintetében a Bizottság a kiszervezés legnagyobb felhasználója. Az intézmények nagyobb mértékben szeretnék igénybe venni az ír szabadúszó piacot annak érdekében, hogy kiegészítsék a belső kapacitásukat.

A Bizottság és az EP a jelentéstételi időszak alatt a kapacitás növelése, valamint az igénybevétel és a minőség javítása érdekében további, fordítási szolgáltatásra vonatkozó pályázati felhívásokat tett közzé. A Bizottság új szerződései 2018 júliusában léptek hatályba. A kezdeti eredmények biztatóak, a kiszervezett mennyiség azonban továbbra is töredéke az eltérés nélküli igényeknek. 2018 novemberében az EP a Tanács, a Számvevőszék, az EGSZB és az RB részvételével pályázati felhívást tett közzé. 2019 márciusában az EP újabb pályázati felhívást tett közzé a külsős fordítás biztosítására, beleértve az ír nyelvet. 2019 májusában a Bizottság szintén új pályázati felhívást tett közzé a szabadúszó fordítás biztosítására, beleértve az ír nyelvet. Ezek az eljárások még folyamatban vannak. A Bizottság számára végzett munkalehetőségekről szóló, külső szolgáltatóknak szóló figyelemfelkeltő események rendezésére került sor a jelentéstételi időszak alatt. A maximális elérés érdekében ezek webináriumokat és élő eseményeket is magukban foglaltak. A külsős fordítások iránti aktuális és jövőbeli igény volt a 2018-as éves dublini konferencia központi témája.

A Bizottság, az EP és az Európai Unió Bíróságának tolmácsolási szolgálatai (DG SCIC) 11, ír nyelvről dolgozó akkreditált szabadúszó tolmáccsal állnak kapcsolatban; akik közül csupán 5 rendelkezik aktív ír nyelvtudással. Az akkreditációs tesztek nem eredményeztek sikeres jelölteket 2016-ban, 2017-ben vagy 2019-ben.

2019 áprilisában az OP pályázati felhívást tett közzé külső szolgáltatók számára; mivel azonban egyetlen ajánlat sem érkezett be, a pályázati felhívást újból közzé kell tenni.

e) Ír nyelvi erőforrások

A fordítási kapacitás a nyelvi erőforrásokat is magában foglalja. Az intézmények és Írország folytatták az IATE ír terminológiai projektjét, amely 11 éve működik, és amelynek finanszírozását Írország 2021 végéig jóváhagyta. A projekt során 65 592 bejegyzés született (összehasonlítva a 2015-ös 56 860-nal). Az intézmények megkezdték az együttműködést Írországgal az írül beszélő terminológiai szakértők írországi hálózatának kiépítése terén is.

A számítógépes fordítástámogató eszközök és a gépi fordítás elengedhetetlenek a fordítási szolgáltatások hatékonysága terén. Ezeket két- vagy többnyelvű korpuszok táplálják, gyakran korábbi fordításokon alapuló fordítómemóriák formájában. Az Euramis, az intézményközi fordítómemória-bázis jelenleg körülbelül 5,8 millió szegmenst tartalmaz ír nyelvi viszonylatban (összehasonlítva a 2015-ös 3,5 millióval). Ez a legtöbb nyelvpárosításban meglévő 30–50 milliós szegmens mintegy egytizede.

Írország vállalta, hogy az intézményeknek fordítómemóriákat biztosít, amelyek a nemzeti jogszabályaik angol és ír szövegeinek összekapcsolt szegmenseit tartalmazzák. Az intézmények és Írország között megállapodást készítettek elő; ez jelenleg véglegesítésre vár.

2018 márciusában a neurális gépi fordítási technológián alapuló ír gépi fordítási motort alakítottak ki a Bizottság eTranslation rendszerének részeként, és ez elérhető az intézmények, valamint az ír hatóságok számára is. Mivel azonban a gépi fordítás adatvezérelt, és az adatok az Euramisból származnak, lényegesen kevesebb adatot lehet az ír motorok képzésére használni, ezáltal az ír gépi fordítás eredményei nem olyan jók, mint más nyelvek esetében. A nyelvi erőforrások koordinálására irányuló európai kezdeményezés célja, hogy több nyelvi adatot gyűjtsön a motorok fejlesztése érdekében.

Az OP együttműködik az ír kormánnyal és az ír intézményközi nyelvi csoporttal annak érdekében, hogy az Intézményközi kiadványszerkesztési útmutatót összehangolja az új hivatalos ír standarddal. Az OP továbbá rendelkezik számítógépes korrektúraeszközökkel is, amelyek alkalmasak az ír nyelvű Hivatalos Laphoz való használatra. Ezeket a jövőben kibővítik, hogy az ír ítélkezési gyakorlatra is kiterjedjenek.